《送归愚沈少宗伯予告归里 其三》
清代·翁照

送公归去来，悠悠返荷屋。作社赴鸡豚，约伴同樵牧。

弭棹香水溪，采芝砚山麓。谁积衮冕俦，依然抱黄犊。

道充轻禄位，天定归淳朴。我将还故林，老去爱云木。

三十三山间，结庐卧空谷。公能复来过，江皋路应熟。

念旧话前程，草堂夜同宿。

作者简介：（1677—1755）江苏江阴人，字朗夫，初名玉行。国子监生。受学于毛奇龄、朱彝尊。工诗，中岁研经，兼采汉宋。尤工章奏，大吏争延入幕。有《赐书堂诗文集》。